<classify> OFISI ya Rais, Tawala za Mikoa na Serikali za Mitaa Tamisemi, imesema haitumii mawakala katika utoaji uhamisho na kupandishwa vyeo.Kufuatia hayo, imewaonya wote wanaoghushi na kutumia vibaya nembo yake na mihuri ili kuwalaghai wananchi na kujipatia fedha kwa njia isiyo halali watachukuliwa hatua kali.Msemaji wa Ofisi ya Rais Tawala za Mikoa na Serikali za Mitaa Tamisemi, Rebecca Kwandu amesema jijini Dodoma kuwa, wanapokea malalamiko ya watumishi serikali za mitaa wakidai kuombwa fedha kusaidia uhamisho au kupandishwa vyeo.Amesema watumishi hao wanadai huombwa Sh 500,000 hadi Sh milioni tatu ili wasaidiwe kufanyiwa uhamisho au kupandishwa vyeo wakati ukweli ni kuwa katika kutekeleza taratibu za utumishi Tamisemi haitozi malipo.Alisema serikali haitasita kuchukua hatua kali za kisheria kwa atakayepatikana na hatia ya kughushi nyaraka na kujipatia fedha kwa njia isiyo halali baada ya kuwarubuni watumishi.Alisema watumishi walioathirika ni walimu wanaotaka uhamisho, lakini wengine huwa wanadanganywa ili wapandishwe vyeo.Aliwataka watumishi wa serikali za mitaa kutumia taratibu za kiutumishi na ofisi za rasilimali watu katika kufanya maombi ya aina yoyote na kusisitiza kuacha njia za mkato ambazo zimekuwa zikisababisha watapeliwe.Taratibu za kawaida za uhamisho zinamtaka mtumishi kupitishia barua kwa kiongozi wake mahali anapofanya kazi na katika mkoa wake ambao huileta kwa Katibu Mkuu Tamisemi.Ni vyema watumishi wa serikali za mitaa kutumia tovuti ya TAMISEMI ambayo hutoa taarifa za uhakika katika masuala ya uhamisho, ajira mpya au kuitwa katika usaili wasitapeliwe kwani watakuwa na taarifa sahihi, amesema.  <topic>: KITAIFA 